[hire 


Enero-Marso 2024: 


PAHAYAGAN SANG PARTIDO KOMUNISTA SANG PILIPINAS % ISLA SANG NEGROS 


ABRIL 2024 
ISPESYAL NGA ISYU 


'NAUBAYAN SANG MARXISMO-LENINISMO-MAOISMO 


Militarisasyon kag pag-ulan sang bomba 
ang sabat ni Marcos Jr sa grabe 


nga tig-ilinit 


SA MASOBRA DUHA KA TUIG, dugang nahublasan 
ang pasista, papet kag inutil nga rehimen US- 
Marcos II atubangan sa nagalala nga malako- 
lonyal kag malapyudal nga krisis nga ginaantus 
sang pumuluyong Pilipino. Nagpabilin nga bulag kag 
bungol ang iya rehimen sa pagsabat sa malawig na 
nga demanda sa pumuluyo kaangay sang matuod 
nga reporma sang duta, pungsodnon nga indus- 
triyalisasyon, pagpataas sang sweldo kag be- 
nepisyo, suporta sa agrikultural nga kagamitan, 
libreng serbisyo sosyal kag iban pa sa tunga sa 
grabeng halit sang El Niño. 


Nagdugang pa sa kalbaryo sa pumuluyo ang 
El Niño phenomenon apang wala sang kongkreto 
kag pangmalawigon nga tikang ang inutil nga 
reaksyonaryo nga gobyerno para mabuligan ang 
pumuluyo sa sini nga natural nga katalagman. Isa 
ang Western Visayas sa grabe nga nahalitan sa 
epekto sang El Niño nga naglab-ot sa P770.5 
milyon kag nagaapekto sa masobra 20,000 ka 
mangunguma. Sa isla sang Negros, nagdaku ang 
halit sa mga tanum sang humay, mais, tubo kag 
iban pa (P97.7 milyon sa Negros Occidental kag 
P77 milyon sa Negros Oriental), nagmala ang mga 

tuburan sang tubig kag lapnagon ang grassfire, 
forest fire kag sunog sa mga kabalayan bangud sa 
tuman nga kainit. Apektado man lakip ang mga 
klase sa mga buluthuan bangud sa taas nga tem- 
peratura. Nakaamot man ini sa pagsaka sa mga 
kaso sang heat stroke, pagtaas sang blood pressure 
kag may pila ka kaso sang pertussis nga ginakaba- 
lak-an nga mas magsaka pa sa sini nga panahon. 

Wala untat ang gastoso nga mga byahe ni 
Marcos Jr sa iban nga pungsod nga wala man 
sang nahatag nga kauswagan sa kabuhi sang mga 
ordinaryo nga pumuluyo. Ara ang pagmaniobra 
sang papet nga rehimen sa pag-amyenda sang 
pang-ekonomiko nga probisyon sang Konstitusyon 
para mahatagan sang lubos nga pagpanag-iya ang 
dumuluong sa mga manggad sang pungsod kag 
mangin hapos ang pagpatuman sang mga neoliberal 
nga polisiya sang mga imperyalista. 

Nabutang sa peligro ang kabuhi sang pumu- 
luyong Pilipino bangud sa paglala sa tensyon sa 
West Philippine Sea. Bilang ido-ido sang US ang 
rehimen ni Marcos Jr, gingamit ang Pilipinas bilang 
base sa iya nga tropa kag mga kagamitan militar 
kag ginhimo nga hampanganan ang kadutaan kag 
kadagatan sang pungsod paagi sa paglunsar sang 
mga joint patrols sa West Philippines Sea kag Ba- 
likatan exercises ilabi na sa sini nga bulan sa mga 
isla sang Batanes kag Palawan nga magtuga sa 
mas magasingki pa nga banggianay sang mga im- 
peryalistang pungsod nga US kag China. Nagkara- 
kara ang Armed Forces of the Philippines (AFP) 
nga ipatuman ang mando sang imperyalistang US 
nga tapuson na ang insurhensya agud lubos nga 
magamit ang tropa sini batok sa karibal nga im- 
peryalistang China. 

Partikular sa isla sang Negros, agud mahina- 
bonan ang kahuy-an kag kapaslawan sang Visay- 
as Command (VISCOM) kag 3rd Infantry Division 
sa pagpukan sa bilog nga rebolusyonaryo nga 
kahublagan, naghingagaw ini sa pagpaidalom sa 
isla sang Negros sa state of Stable Internal Peace 
and Security (SIPS) matapos sa pagtikal nga 
nadismantol na ang mga larangan gerilya sa isla. 
Apang kabaliskaran sa ila deklarasyon, wala sang 
matuod nga kalinong kag nangin target ang pumu- 

luyo ilabi na ang mga mangunguma sang pasismo 
kag terorismo sang mga reaksyonaryo nga armadong 
pwersa. 

Wala untat ang mga focused military operation 
(FMO) kag Retooled Community Support Program 
(RCSP) sang AFP sa ila ginsiling nga paglagas sa 
“nabilin nga mga NPA” kag agud punggan ang “pag- 
baskog liwat sa rebolusyonaryo nga kahublagan.” 
Ginbuboan sang daku nga pundo ang NTF-Elcac 
para sa Support to Barangay Development Pro- 
gram (SBDP) kag Enhanced Comprehensive Local 
Integration Program (E-CLIP) agud makagan-it 
sang daku nga kwarta para sa bulsa sang mga 
mataas nga opisyal sang militar kag tigplangon 
ang pumuluyo paagi sa pagparada sa mga peke 
nga surrenderee kag pagpatuman sa mga palpak 
nga mga proyekto sa mga komunidad nga 
gindeklara nga “insurgency-free.” 

Sa unang kwarto sang 2024, nakarekord ang 
National Democratic Front (NDF)-Negros sang 84 
ka insidente sang mga pagpanglapas sang AFP 
kag Philippine National Police (PNP) kag iya mga 
paramilitar sa internasyunal nga makitawhanon 
nga laye kag sa Comprehensive Agreement on 
Respect for Human Rights and International Hu- 
manitarian Law (CARHRIHL) nga nag-imbolbar 
sang masobra 6,300 ka mga biktima (765 ini mga 
menor de edad). 

Pinakatingkad sa sining unang kwarto ang asud- 
asod nga mga kalapasan sang tawhanon nga kina- 
matarung nga ginkomiter sang 79th IB sa mga 
komunidad sang mga mangunguma halin Pebrero 
21 tubtob sa katapusan nga semana sang Pebrero 
sa Sityo Mansulao, Brgy. Pinapugasan, Escalante 
City, Negros Occidental matapos ang engkwentro 
sa tunga sang Roselyn Jean Pelle Command-New 
People's Army (RJPC-NPA) kag sa nasambit nga 
militar sadtong Enero 21. 

Brutal nga ginpatay sang mga tropa sang 79th 
IB si Jose Caramihan, isa ka mangunguma kag 
residente sang Sityo Mansulao samtang nagtanum 
siya sang humay sa tion sang lukpanay sadtong 
Pebrero 21. Gintindogan sang 79th IB nga isa ka NPA 
si Caramihan nga napatay sa engkwentro bisan pa 
sa mabaskog nga pagpanginwala sang mga hi- 


Nagapasalamat ang Ang Paghimakas sa mga kontribusyon agud mangin madinalag-on ang 
ini nga isyu. Sa pagpauswag sang aton Ang Paghimakas, ginapangabay sa tanan nga 
bumalasa nga padayon nga mag-amot sang mga balita, piktyur, istorya kag iban pa nga 
sinulat. Nagapangayo man kami sang inyo mga suhestyon kag komentaryo paano pa 

11 KA MGA PEKE NGA ENGKWENTRO 


Enero - Marso 2024 


Sityo Gomez, Barangay Sag-ang, La Castellana, Negros Occidental 
1.) Enero 17- Pagsalbeyds sang 62nd IB kay Bernard Torres kag Boy Baloy - mga 
ginpasibangdan nga mga katapo sang NPA 


Sityo Donit, Barangay Magticol, Toboso, Negros Occidental 
2.) Enero 15 - Mis-encounter sa tunga sang mga unipormado kag mga nakasibily- 


an nga tropa sang 79th IB 


Sityo Mansulao, Barangay Pinapugasan, Escalante City, Negros Occidental 
3.) Pebrero 21 - Ginpagwa sang 79th IB nga may ikaduha nga engkwentro sa 
tunga sang ila tropa kag "lima ka nabilin nga NPA" 


4.) Pebrero 22 - 6:00-9:00 AM, ginbombahan sang 79th IB sang masobra 10 ka 
beses ang Trangkal Range 


5.) 7:00 PM, indi magnubo sa 5 ka mga rocket ang ginhulog kag patarasak nga 
pagpalupok sang machine gun sang 79th IB gamit ang duha ka Agusta Westland 
109 Nighthawk helicopter batok sa "lima ka nabilin nga NPA" 


Pebrero 23 
6-9.) Patarasak nga pagpalupok sang 79th IB nga ginpagwa nga may engkwentro 
sa tunga sang ila tropa kag "lima ka nabilin nga NPA" 


Pebrero 27 
10.) Patarasak nga pagpalupok sang 79th IB kag ginpagwa nga may engkwentro 


Marso 15 

Sitio Mabato, Brgy. Talaon, La Libertad, Negros Oriental 

11.) Ginpalupkan sang mga nakasibilyan nga soldado sang 62nd IB ang balay sang 
mag-asawa nga Maribel kag Randy Pecore sa akusasyon nga may NPA sa ila balay 


mata sini kag sa pagpaathag sang RJPC-NPA sa 
natabo. 

Sa 11 ka peke nga engkwentro nga natabo 
halin sa bulan sang Enero tubtob Marso, walo sini 
ang ginhimo sang 79th IB sadtong Pebrero 21 
tubtob 23 kag Pebrero 27 kag ginpagwa nga liwat 
nila nga na-engkwentro ang ila ginsiling nga "lima 
ka NPA" sa Sityo Mansulao sa amo gihapon nga 
barangay. Pinakalala sang mga ginpagwa nga mga 
peke nga engkwentro amo ang masobra 10 ka 
beses nga pagpangbomba sang 79th IB sa bahin 
sang Trangkal Range sa Sityo Mansulao sadtong 
Enero 22, halin alas 6:00 tubtob alas 9:00 sang 
aga. Ginsundan gilayon sang air strike pagka-alas 
7:00 sang gab-i sa sina nga adlaw sa amo gihapon 
nga sityo. Ginhulog ang indi magnubo sa lima ka 
mga rocket kag nagpalupok gamit ang machine 
gun nga sakay sang duha ka Agusta Westland 
109 Nighthawk nga mga attack helicopter. 

Pilit nga ginpabakwit sang militar ang mga 
residente sang Sityo Mansulao kag mga kaingod 
nga sityo sa bahin sang Escalante City kag To- 
boso, Negros Occidental halin Enero 21 kag ang 
iban naglab-ot pa tubtob sa katapusan nga semana 


sang Pebrero nga nagtuga sang kahadlok sang 
pumuluyo kag kabalaka sa ila kabuhi kag pa- 
langabuhian. 

Samtang, antes pa sa pagpangbomba, gindeklara 
sang 79th IB nga isa ka “engkwentro” ang natabo 
nga mis-encounter sadtong Enero 15 sa tunga sang 
nasambit nga militar nga naka-uniporme kag mga 
tropa militar nga naka-sibilyan agud magpakuno- 
kuno nga NPA. Nagkasugata ang duha ka grupo 
sa perimetro sang Sityo Donit, Brgy. Magticol, 
Toboso kag natabo ang lukpanay. 

Sa Central Negros, duha man ka peke nga 
engkwentro ang gindeklara sang 62nd IB agud 
ihinabon sa ila brutal nga mga krimen. Unang in- 
sidente amo ang pagtiro-patay sang nasambit 
nga militar sa duha ka mangunguma nga sila Boy 
Baloy, senior citizen, kag Bernard Torres, kapin 
50 anyos, sadtong Enero 17, alas 6:45 sang aga, 
sa Sityo Gomez, Brgy. Sag-ang, La Castellana, 
Negros Occidental. Nakaagum sila sang tortyur 
sa wala pa sila ginpatay. Napilitan nga mag- 
palagyo sila Baloy kag Torres sa ila lugar sa 
Guihulngan City bangud sa pagpangredtag sang 
militar sadtong 2017 kag ginpasibangdoan sila nga 

mga supporter sang NPA. Myembro sang Kapunongan 
Alang sa Ugma sa Gamay'ng Mag-uuma sa Ori- 
ental Negros (KAUGMAON)-Guihulngan City Chapter 
si Baloy samtang katapo sang UNDOC/PISTON- 
Guihulngan City Chapter si Torres. 

Ang ikaduhang insidente amo ang patarasak 
nga pagpaniro sang mga soldado sang 62nd IB sa 
balay sang mag-asawa nga sila Randy kag Maribel 
Pecore sa Sityo Mabato, Brgy. Talaon, La Libertad, 
Negros Oriental sadtong Marso 15, pasado alas- 
9:00 sang gab-i. Nakasibilyan ang mga soldado 
apang nakilal-an ni Maribel nga militar sila bangud 
nakita na niya sadto ang mga soldado sa barangay 
hall kon sa diin isa siya ka Barangay Population 
Development Officer. Ginpasibangdan ang mag- 
asawa nga may nagtiner nga NPA sa sulod sa ila 
balay. Pilit nga ginsaka sang militar ang ila puluy- 
an kag ginpang-ukay ang ila mga pagkabutang. 
Pagkatapos sa natabo, liwat nga ginkadtoan sang 
mga katapo sang 62nd IB ang mag-asawa kag 


ginpahug nga kasohan kon indi magkooperar. 

Samtang, gintiro-patay ni Donan Sosia, isa ka 
aktibo nga myembro sang Citizen Armed Forces 
Geographical Unit (CAFGU), ang mag-amay nga 
sanday Gudofredo, 70 anyos, kag John Albert 
Templatura, 32 anyos, sa Purok Sab-a, Brgy. 
Montilla, Moises Padilla, Negros Occidental pasado 
alas 4:00 sang hapon, Enero 2. Isahanon nga 
nagresponde si Sosia sa pinamilya nga komosyon 
sa tion sang kaadlawan ni Albert. Napilasan man 
ang duha ka kaingod sang mga Templatura sang 
naulamid ini sa patarasak nga pagpaniro ni Sosia. 
May akawntabilidad ang 62nd IB sa sini nga 
natabo bangud idalum sa ila command control 
ang CAFGU sa amo nga lugar. 

Nakaluwas naman sa tuyo nga pagpatay si 
Cerilo Bagnoran Jr, isa ka mangunguma, sang 
gintiro siya sa tatlo ka mga armado kag nakasibilyan 
nga mga tawo samtang nagsakay sang motorsiklo 
sadtong Enero 14 sa Crossing Cordova, Brgy. 


Mga Paglapas sa Tawhanon nga Kinamatarung sa isla sang Negros 
Enero-Marso 2024 


BAYOLASYON 


Ekstrahudisyal nga pagpamatay 

Paslaw nga pagpatay 

Aerial bombing 

Patarasak nga pagpamomba 

Iligal nga pag-aresto 

Patarasak nga pagpaniro 

Pagpangastigo 

Pagpamahug, pagpangharas kag intimidasyon 
Iligal nga pagpangita kag pagpangkuha 
Pilit nga pagpabakwit 

Pagkampo sa mga komunidad 


Coercion (Pagpamilit) 


TOTAL 


KASO BIKTIMA 


3 5 
1 1 
1 600 
(100 ang mga bata) 

1 600 
(100 ang mga bata) 

5 6 
10 482 
(80 ang mga bata) 

2 5 
37 2,084 
(149 ang mga bata) 

4 15 
(6 ang mga bata) 

3 1,411 
(260 ang mga bata) 

12 730 
(70 ang mga bata) 

5 430 


84 6,369 


Halos 700 na ka insidente ang na-monitor nga pagpang-abuso sa tawhanon nga kinamatarung sa isla sang Negros 
sa idalum sang poder ni Marcos Jr. Masobra 46,000 ang mga biktima, masobra libo sini ang mga kabataan. 


ABRIL 2024 


Manghanoy, La Castellana, Negros Occidental. 
Antes sini, Enero 7, ginpangita siya sa ila balay sa 
Sityo Cabadiangan, Brgy. Kamandag, sa amo nga 
banwa sang duha ka mga nagpakilala nga mga 
katapo sang PNP kag pagkabwas, Enero 8, ang 
mga tropa sang 62nd IB naman ang nagpangita 
sa iya sang nag-operasyon ang mga soldado sa 
Sityo Mandayao-4, sa amo gihapon nga barangay. 

Halin Enero tubtob Marso, anum ka mangunguma 
ang iligal nga gin-aresto sa mga pato-pato nga 
kaso. Gindakop sa mga kombinado nga pwersa 
sang 94th IB kag PNP ang mag-amay nga sanday 
Ray Vinces kag Deloy de Leon kag Romy Vil- 
lacanao sadtong Enero 21 sa Sityo Cantupa-Pisok 
kag Elmer Nicolas Quillano, 47 anyos, sadtong 
Pebrero 6 sa Sityo Dawhan, tanan sang Brgy. 
Buenavista, Himamaylan City, Negros Occidental. 
Mga myembro sila sang Kauswagan sang Mangu- 
nguma sa Buenavista (KMB). Sa Guihulngan City, 
gin-aresto sang mga katapo sang 62nd IB si Ronald 
Cantela pagkatapos sa pagpangransak sa iya balay 
kag pagpang-ukay sa mga pagkabutang. Gintam- 
nan siya sang duha ka pistola. 

Gindakop man si Pertinisa Jeruela Charita, 55 
anyos, sa city jail sang San Carlos City, Negros 
Occidental sadtong Pebrero 13, ala-1:00 sang 
hapon sang nagbisita siya sa iya banahon nga si 
Leon. Gin-alegar sang mga jail guard nga may .22 
ka libre nga armas ang nakita sa iya nga bag sang 
gintsekyar ini. Lakip si Charita nga nagpakigkita 
kay United Nations (UN) rapporteur Irene Khan 
sa Cebu City sadtong Enero agud ipresentar ang 
matuod nga natabo sa iyang banahon nga 
gindakop sadtong 2019. Myembro si Leon sa Na- 
tional Federation of Sugar Workers (NFSW). 
Madumduman nga gin-aresto si Leon kag pito pa 
ka mga aktibista sadtong Setyembre 2019 sa isa 
ka tsekpoynt kag ginpato-patoan sang kaso nga 
illegal possession of firearms and explosives. Nag- 
dala sila sang leaflets kag sound system para sa 
ila aktibidad sa pagkomemorar sang Escalante 
Masaker sang gindakop sila sang kapulisan. 

Subongman, nakaagum sang lagub kag pilas 
sa kalawasan ang tatlo ka mga mangunguma nga 
sanday Romy Gallo, Romeo Gallo kag Dondon 
Jamaybay sang ginkastigo sa mga pwersa sang 
15th IB sadtong Marso 9 sa Sityo Bonbon, Inayawan, 
Cauayan, Negros Occidental. Ginpahug man nga 
patyon si Dondon Alesasis sa nasambit nga militar 
sa Sityo Kalapnisan sa amo man nga barangay 
sadtong Marso 13. 

Ginransak sang mga tropa sang 15th IB ang 
balay ni Marjie Campos sa Sityo Kantyang, Brgy. 
Caliling, Cauayan sadtong bulan sang Pebrero kag 
ginkuha ang pila ka personal nga pagkabutang. 


Pilit siya nga ginpaako nga sa NPA ang duyan nga 
iya ginbakal paagi sa online shopping. 

Halin Enero tubtob Marso, 37 ka mga insidente 
sang pagpamahug, pagpangharas kag intimidasyon 
ang naaguman sang mga pumuluyo sa mga kamot 
sang militar. Pilit nga ginpangsaka-saka sang mga 
soldado ang mga kabalayan bisan sa pagpamalibad 
sa mga tagbalay kag ginpasugid sila kon diin ang 
NPA. Nagpatigayon ang mga militar sang mga 
census. Ginpahug nila ang mga pumuluyo nga 
ginpasibangdan nga mga supporter sang NPA 
agud magsurender kag ginpaidalom sa sarbeylans 
ang mga residente. Naglunsar ang mga militar 
sang mga tseykpoynt kag nagpanglighot sa mga 
kalatian nga nagtuga sang kahadlok sa mga 
mangunguma nga rason nga indi na sila makakadto 
sa ila mga uma. Masami nga sa kagab-ihon gin- 
himo sang mga soldado ang nasambit nga mga 
insidente kag may mga kaso nga nagpakuno-kuno 
sila nga mga katapo sang NPA. 

Agud magsabwag sang black propaganda batok 
sa mga Pulang hangaway kag sa bilog rebolusyonaryo 
nga kahublagan, nagpatawag sang mga pulong- 
pulong ang 62nd IB kag pilit nga ginpatambong 
ang mga pumuluyo sa mga barangay sang Guihulngan 
City, Negros Oriental kag La Carlota City kag 
Moises Padilla sa Negros Occidental. Sa Cauayan, 
nagpalapnag man ang 15th IB sang mga poster 
nga nagpakamalaut sa NPA kag ginpasibangud sa 
mga Pulang hangaway ang kinagamo sa masobra 
10 ka mga sityo sa amo nga banwa sadtong bulan 
sang Marso. Gintineran sa 15th IB ang amo nga 
mga sityo sa tabon sang RCSP. 

Halin Enero tubtob Marso, may mga kaso 
sang pagtiner sang militar sa mga barangay hall, 
buluthuan, kabalayan sang mga mangunguma kag 
iban pa nga naglimita sa paghulag sang pumuluyo. 

Samtang magpabilin ang imperyalismo, pyu- 
dalismo kag burukrata kapitalismo sa pungsod, 
magpabilin man ang malakolonyal kag malapyudal 
nga sistema. Sa tuman nga pagka-ido-ido ni Mar- 
cos Jr sa kagustohan sa imperyalistang US, lauman 
sang pumuluyong Pilipino ang mas magasingki pa 
nga militarisasyon. Kinahanglan maghiliusa ang 
pumuluyo nga ipakig-away ang ila kinamatarung 
kag kaayohan kag isulong ang pungsodnon nga 
kahilwayan kag demokrasya. Dapat pasabton ang 
rehimen sa iya mga krimen batok sa pumuluyo. 

Ang pumuluyo lamang ang makahulusga sa 
pagdaug sa inaway banwa batok sa nagahari nga 
sahi. Ang ila gamhanan nga kusog upod sa NPA 
sa pagpamuno sang Partido Komunista sa Pilipi- 
nas ang mag-utod sa kadena sa malawig na nga 


gapos sa pagpanghimulos kag pagpamigos. fP 


Sa tuman nga pagka-ido-ido ni Marcos Jr sa 
kagustohan sa imperyalistang US, lauman 
sang pumuluyong Pilipino ang mas magasingki 
pa nga militarisasyon. Kinahanglan 
maghiliusa ang pumuluyo nga ipakig-away 
ang ila kinamatarung kag kaayohan kag 
isulong ang pungsodnon nga kahilwayan kag 
demokrasya. Dapat pasabton ang rehimen sa 


iya mga krimen batok sa pumuluyo. 

